BCH และหุ้น รพ.
BCH หรือ บมจ.บางกอก เชน ฮอสปิทอล วันนี้ (10 พ.ค.) จะขึ้นเครื่องหมาย XD เพื่อเตรียมจ่ายเงินปันผล 1 บาท สำหรับงวด 1 ก.ค. 64-31 ธ.ค. 64
BCH หรือ บมจ.บางกอก เชน ฮอสปิทอล วันนี้ (10 พ.ค.) จะขึ้นเครื่องหมาย XD เพื่อเตรียมจ่ายเงินปันผล 1 บาท สำหรับงวด 1 ก.ค. 64-31 ธ.ค. 64
10 พ.ค. 2565

BCH หรือ บมจ.บางกอก เชน ฮอสปิทอล
วันนี้ (10 พ.ค.) จะขึ้นเครื่องหมาย XD เพื่อเตรียมจ่ายเงินปันผล 1 บาท สำหรับงวด 1 ก.ค. 64-31 ธ.ค. 64
และจะจ่ายเงินปันผลวันที่ 25 พ.ค. 65
วานนี้ขณะเขียนต้นฉบับ
ราคา BCH เคลื่อนไหวอยู่ระหว่าง 21 บาท บวก/ลบ เล็กน้อย
หากคิดเป็นอัตราผลตอบแทนเงินปันผลจากราคาเฉลี่ยวานนี้ (21 บาท) จะได้ประมาณ 4.80%
ถามว่า ตัวเลขผลตอบแทนเท่านี้ น่าสนใจไหม
คำตอบคือ น่าสนใจ
ทว่า เคยบอกหลายครั้งแล้วว่า ตลาดหุ้นไม่ใช่ทุ่งลาเวนเดอร์
ทว่า มันคือ “ป่าอเมซอน”
สังเกตกันไหมว่า หุ้นขนาดกลางและเล็ก หลายหุ้น พอขึ้น XD แล้ว ราคากลับร่วงลงมามากกว่าเงินปันผลที่ได้รับ
ส่วนของ BCH จะเดินตามรอยหรือเปล่านั้น
ไม่ทราบจริง ๆ
ก่อนหน้านี้ราคาหุ้น BCH ผ่านแนวต้านสำคัญ 22 บาท (11 เม.ย. 65) และขึ้นต่อเนื่องไปแตะบริเวณ 23.00 บาท ช่วงระหว่างวันที่ 18-20 เม.ย.ที่ผ่านมา
หลังจากนั้น ราคาหุ้นปรับลงต่อเนื่อง น่าจะเกิดจากการขายทำกำไร หลังไม่ผ่านแนวต้านถัดไปที่ระดับ 23 บาท
ช่วงที่ราคาหุ้นย่อตัวลงมา
เคยเขียนบอกไว้แล้วว่า ราคาก่อนขึ้น XD น่าจะลงมาให้เล่นบริเวณ 21 บาท +/- นี่แหละ
แล้วก็เป็นเช่นนั้นจริง ๆ ส่วนภายหลังขึ้น XD นั้น เดาว่าราคาอาจจะลงมาอย่างน้อย 0.60-0.80 บาท ต่อหุ้น
อย่างวานนี้ราคาหุ้น BCH ปิด 20.80 บาท
ราคาวันนี้น่าจะเปิดแถว ๆ 20.20 บาท หรืออาจจะต่ำกว่านี้ก็ได้
BCH ถูกคาดการณ์ว่า ไตรมาส 1/65 กำไรน่าจะออกมาประมาณ 2 พันล้านบาท เติบโต 500–550% เมื่อเทียบกับไตรมาส 1/64 แต่จะลดลง 18-20% จากไตรมาสก่อนหน้านี้
ดูตัวเลขผลประกอบการแบบนี้อาจจะมีคำถามว่า แล้วทำไมราคาหุ้นปรับลง
สาเหตุเพราะ แม้ว่าไตรมาส 1 ที่ผ่านมา กำไรจะเติบโตสูง
ทว่าเป็นการเติบโตจากยอดผู้ป่วยโควิด-19 ที่เข้ามามาพักรักษาโดยเฉพาะใน Hospitel ค่อนข้างสูงมาก
รวมถึงมีรายได้จากค่าตรวจทั้ง RT PCR และ ATK
ส่วนแนวโน้มไตรมาส 2/2565 และเลยไปจนถึงไตรมาส 3-4 ของปีนี้
นักวิเคราะห์ประเมินว่า กำไรจะปรับลดลงจากไตรมาสแรก จากยอดผู้ป่วยโควิดที่จะเข้ามารักษา มีจำนวนลดลงค่อนข้างมาก จากนโยบายของรัฐเรื่อง Home Isolation “เจอ แจก จบ”
และยังไม่มีการตรวจ PCR เหมือนก่อนหน้านี้อีก
ทำให้รายได้จากผู้ป่วยที่เข้าใน Hospitel ลดลงอย่างมีนัยสำคัญ และจะเหลือแต่ผู้ป่วยปกติที่เข้ามาพักรักษาในโรงพยาบาลของกลุ่ม BCH เท่านั้น
ประเมินว่า หลังขึ้น XD ในวันนี้
น่าจะมีการดึงราคาหุ้น BCH ลงมาเล่นกันที่ต่ำกว่าระดับ 20.00 บาท
ส่วนราคาหุ้น BCH ที่เป็น IAA Consensus Target Price อยู่ที่ 24.20 บาทต่อหุ้น
อาจจะมีคำถามว่า แล้วหุ้นโรงพยาบาล (รพ.) อื่น ๆ จะเหมือน BCH หรือเปล่า
ตรงนี้ขึ้นอยู่กับกลุ่มเป้าหมายของแต่ละหุ้นโรงพยาบาล
เพราะหุ้น รพ. ตัวอื่น ๆ ก่อนหน้านี้ไม่ได้เน้นยอดผู้ป่วยโควิดมากนัก
แต่ในทางกลับกัน เมื่อมีการเปิดเมือง กลุ่มผู้ป่วยโควิดลดน้อยลง ก็จะได้กลุ่มผู้ป่วยปกติกลับมา รวมถึงกลุ่มที่เดินทางมาจากต่างประเทศเพื่อมารักษาโดยเฉพาะ เช่น BH ที่เน้นกลุ่มพรีเมียมและผู้ป่วยต่างชาติ
ส่วนหุ้น รพ.ตัวอื่น ๆ คงขึ้นอยู่กับจุดขายของแต่ละแห่ง